Ott Kask

Ott Kask (sündinud 14. oktoobril 1962 Jõgeval) on eesti puhkpilliorkestrite ja sümfooniaorkestrite dirigent, muusikapedagoog ning arranžeerija.

Haridus 
Ott Kask lõpetas 1982. aastal Heino Elleri nimelise Tartu Muusikakooli trompeti erialal õpetaja Jüri Kuusi klassis. 1989. aastal lõpetas Tallinna Riikliku Konservatooriumi puhkpilliorkestri dirigeerimise eriala Priit Raiki klassis, õppides samas ka trompetit, trombooni ja Paul Mägi juures sümfooniaorkestri dirigeerimist.

Töö 
Ott Kask töötab vaskpillide eriala õpetajana ning ansamblite ja orkestrite dirigendina Kuusalu Kunstide Koolis (alates 1988. aastast),Tallinna Muusikakoolis (alates 2005. aastast) ja kultuuri- ja sporditegevust korraldava ametnikuna Viimsi Vallavalitsuses. Aastatel 2002-2019 oli ta ka Viimsi Muusikakoolis vaskpillide eriala õpetaja, Jazzbandi juhendaja ja orkestrite dirigent. Ott Kask on olnud 2002. aasta IX Noorte Laulupeo "Ei ole üksi ükski maa" puhkpilliorkestrite üldjuht, dirigeerides seal ka enda ja Tõnu Kõrvitsa seatud popurriid "Eesti Eurovisiooni laulud". 2017. aasta XII Noorte Laulupeol "Mina jään" juhatas ta Priit Raiki lugu "Tormakas algus".

Ott Kask on tegutsenud muusikajuhi- ja seadjana ning dirigendina erinevates projektides:

Viimsi Kooliteatri ja Viimsi Muusikakooli orkestri ühisprojekt Leonard Bernsteini "West Side Story" (2003), "Valge tee kutse" (2005 ja 2018), "Lumivalgeke ja seitse pöialpoissi" (2010), "Helisev muusika" (2015), lavastused Kosel "Üks samm sinnapoole" (2009) ja "Suve värvid" (2010), Kuusalu Keskkooli ja Kuusalu Kunstide Kooli ühislavastus Eino Tambergi "Odysseus" (2012), MTÜ Veljo Tormise Kultuuriseltsi projekt Tauno Aintsi "Lauritsa lubadus" (2014 ja 2015).

Looming 
Ott Kask on kirjutanud ansambli- ja orkestriseadeid ja mõned autoriteosed. Suure osa tema loomingust moodustavad rahvamuusika, sh ka rahvalike koraaliviiside seaded.

Originaalloomingust on Ott Kask kirjutanud "Jazzy Mart" (1998), "The Child Is Living" (2003), "Blues a la Pine" (2003), "Samba Affair" (2004) – kõik eelnevad jazzbandile, viimane lugu 2005 ka puhkpilliorkestrile. 2013. aastal kirjutas ta G. Otsa nimelise Muusikakooli puhkpilliorkestri tellimusel "Süit puhkpilliorkestrile", mis on pühendatud õpetajale Priit Raikile. 2018. aasta Üliõpilaste laulu- ja tantsupeo Gaudeamus jaoks valmis "Baltic Groove" puhkpilliorkestritele.

Tema seatud paladest puhkpilliorkestritele on laulupidudel kõlanud:

 "Eesti Eurolaulude popurrii" (kirjutatud kahasse Tõnu Kõrvitsaga), IX Noorte laulupidu "Ei ole üksi ükski maa", 2002
 "Kuusalu pulmamarss", Eesti rahvaviis, IX Noorte laulupidu "Ei ole üksi ükski maa", 2002; Gaudeamus 2014, Harjumaa Laulu- ja tantsupidu 2018
 "Puhu tuul" Liivi rahvaviisi "Pūt vējiņi" teemadel XI noorte laulu- ja tantsupidu "Maa ja ilm", 2011
 "Maie memme tantsud" (Eesti rahvalikud tantsud "Kohaanuška, "Kikapuu", "Oirah", "Aissa", "Nõianeitsi", "Tersaavel") Harjumaa laulu- ja tantsupidu, 2013
 "Targa rehealune", XXVI laulu- ja XIX tantsupidu "Aja puudutus. Puudutuse aeg", 2014; seade sümfooniaorkestrile Harjumaa laulu- ja tantsupidu, 2013
 "Tumsa nakte" IX Läti noorte laulu- ja tantsupidu, 2015
 "Baltic Groove" Gaudeamus, 2018
 "Kolm eesti rahvapillilugu. Orja torupillivalts/Tsirgu Liisa/Torupilli Jussi lugu" – XXVII ja XX laulu- ja tantsupidu "Minu arm", 2019

Juhatatavad orkestrid 

 1988–1991 Puhkpilliorkestri "Tallinn" eufooniumi- ja basskitarrimängija ja dirigent
 Alates 1988 Kuusalu Pasunakoori dirigent
 1994–1995 Georg Otsa nimelise Tallinna Muusikakooli puhkpilliorkestri dirigent
 2002–2010 Kuusalu Muusikakooli Jazzbandi tromboonimängija ja juhendaja
 2002–2018 Viimsi Muusikakooli sümfoniettorkestri dirigent
 2002–2019 Viimsi Muusikakooli Jazzbandi tromboonimängija ja juhendaja
 Alates 2005 Tallinna Muusikakooli puhkpilliorkestri dirigent
 Alates 2006 Tallinna Muusikakooli sümfooniaorkestri dirigent
 Alates 2010 Kuusalu Kunstide Kooli sümfoniettorkestri dirigent
 2011–2019 Viimsi Muusikakooli puhkpilliorkestri dirigent
 Alates 2014 Vabariikliku Orkestrijuhtide Puhkpilliorkestri tromboonimängija ja dirigent

Ühiskondlik tegevus 

 EELK Pasunakooride koraaliraamatu töögrupp, 2001–2002
 MTÜ Veljo Tormise Kultuuriselts, juhatuse liige, 2004–2010
 Eesti Sümfooniaorkestrite Liit, juhatuse liige, 2010–2019 ja 2019–2022
 MTÜ Puhkpillimuusika koda, juhatuse liige, alates 2018

Tunnustus 

 2009 – Kuusalu valla aasta juhendaja
 2013 – Eesti Kultuurkapitali Harjumaa ekspertgrupi aastapreemia Harjumaa Laulu- ja Tantsupeo korraldamise eest
 2013 – Harjumaa teenetemärk
 2021 – Eesti Kultuurkapitali Harjumaa ekspertgrupi Harjumaa kultuurivaldkonna aastapreemia

Publikatsioonid 
 Ott Kask "4+ ansamblimängud", Eesti Muusikakoolide Liit, 2003

Välislingid 
 Ott Kask Puhkpillimuusika Koda

 Ülle Tamm "OTT KASK juhendab Kuusalu ja Viimsi orkestreid" Sõnumitooja, 26. jaanuar 2010
 "Ott Kask pälvis Harjumaa teenetemärgi" Viimsi Teataja, nr 1, 10. jaanuar 2014 (lehel digar.ee)
 "Ott Kask pälvis Harjumaa kultuurivaldkonna aastapreemia" Eesti Sümfooniaorkestrite Liit
 Kultuurkapitali Harjumaa ekspertgrupp tunnustas maakonna parimaid kultuuritegelasi kuka.ee

Eesti dirigendid
Eesti muusikapedagoogid
Sündinud 1962